FI Euroopan unionin virallinen lehti CE 286/5

Keskiviikko 16. joulukuuta 2009

Yksilöiden oikeuksia rajoittavat toimenpiteet Lissabonin sopimuksen voimaantulon seurauksena

P7_TA(2009)0111

Euroopan parlamentin päätöslauselma 16. joulukuuta 2009 Osama bin Ladenia, al-Qaida-verkostoa ja Talebania lähellä olevia henkilöitä ja yhteisöjä sekä Zimbabwea ja Somaliaa koskevista rajoittavista toimenpiteistä

2010/C 286 E/02

Euroopan parlamentti, joka

ottaa huomioon ihmisoikeuksien yleismaailmallisen julistuksen, kaikki Yhdistyneiden Kansakuntien ihmisoikeusyleissopimukset ja niihin liitetyt valinnaiset pöytäkirjat, kansalaisoikeuksia ja poliittisia oikeuksia koskevan kansainvälisen yleissopimuksen ja siihen liitetyt kaksi valinnaista pöytäkirjaa sekä YK:n peruskirjan ja erityisesti sen 1 ja 25 artiklan ja seitsemännen luvun 39 ja 41 artiklan,

ottaa huomioon ihmisoikeuksien ja perusvapauksien suojaamiseksi tehdyn yleissopimuksen (Euroopan ihmisoikeussopimuksen) ja siihen liitetyt pöytäkirjat sekä 1. joulukuuta 2009 voimaan tulleen Euroopan unionin perusoikeuskirjan, erityisesti sen VI luvun ”Lainkäyttö”,

ottaa huomioon asiaankuuluvat määräykset Lissabonin sopimuksessa, jolla muutetaan Euroopan unionista tehtyä sopimusta (SEU) ja Euroopan yhteisön perustamissopimusta (EY-sopimus), erityisesti Euroopan unionin toiminnasta tehdyn sopimuksen (SEUT) 75, 215 ja 275 artiklan ja SEU:n II osastossa vahvistetut demokraattiset periaatteet,

ottaa huomioon aiemmat asiaankuuluvat määräykset eli SEU:n 3, 6, 11, 13, 19, 21, 29 ja 39 artiklan ja EY-sopimuksen 60, 133, 296, 297, 301 ja 308 artiklan,

ottaa huomioon neuvoston asiaankuuluvat asiakirjat alalla (1),

ottaa huomioon 27. joulukuuta 2001 vahvistetut neuvoston yhteiset kannat 2001/930/YUTP terrorismin torjumisesta (2) ja 2001/931/YUTP erityistoimenpiteiden toteuttamisesta terrorismin torjumiseksi (3) sekä tiettyihin henkilöihin ja yhteisöihin kohdistuvista erityisistä rajoittavista toimenpiteistä terrorismin torjumiseksi 27. joulukuuta 2001 annetun neuvoston asetuksen (EY) N:o 2580/2001 (4),

ottaa huomioon Osama bin Ladeniin, al-Qaida-järjestön ja Talebanin jäseniin sekä niitä lähellä oleviin henkilöihin, ryhmiin, yrityksiin ja yhteisöihin kohdistuvista rajoittavista toimenpiteistä 27. toukokuuta 2002 vahvistetun neuvoston yhteisen kannan 2002/402/YUTP, (5) tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä 27. toukokuuta 2002 annetun neuvoston asetuksen (EY) N:o 881/2002 (6) sekä asiaankuuluvan komission ehdotuksen ja neuvoston tekstin (7),

ottaa huomioon Somaliaan kohdistuvista rajoittavista toimenpiteistä 16. helmikuuta 2009 vahvistetun neuvoston yhteisen kannan 2009/138/YUTP (8), asiaankuuluvan komission ehdotuksen (9) ja Zimbabween kohdistettavien rajoittavien toimenpiteiden muuttamisesta ja voimassaolon jatkamisesta 19. helmikuuta 2004 vahvistetun neuvoston yhteisen kannan 2004/161/YUTP (10) sellaisena kuin se on muutettuna 31. heinäkuuta 2008 vahvistetulla neuvoston yhteisellä kannalla 2008/632/YUTP (11) sekä asiaankuuluvan komission ehdotuksen (12),

ottaa huomioon asiaan kuuluvat päätöslauselmansa ja erityisesti 4. syyskuuta 2008 antamansa päätöslauselman EU:n pakotteiden arvioinnista osana EU:n ihmisoikeustoimia ja -politiikkaa (13),

ottaa huomioon Euroopan neuvoston parlamentaarisen yleiskokouksen oikeudellisia asioita ja ihmisoikeuksia käsittelevän komitean 16. marraskuuta 2007 antaman raportin aiheesta Yhdistyneiden Kansakuntien turvallisuusneuvosto ja Euroopan unionin mustat listat (”United Nations Security Council and European Union blacklists”) ja 22. tammikuuta 2008 päivätyn liitteen raporttiin,

ottaa huomioon Euroopan yhteisöjen tuomioistuimen asiaankuuluvan oikeuskäytännön ja erityisesti sen 3. syyskuuta 2008 antaman tuomion yhdistetyissä asioissa C-402/05 P ja C-415/05 P, Kadi ja Al Barakaat International Foundation v. neuvosto ja komissio (14),

ottaa huomioon Euroopan tietosuojavaltuutetun 28. heinäkuuta 2009 antaman lausunnon ehdotuksesta neuvoston asetukseksi tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun asetuksen (EY) N:o 881/2002 muuttamiseksi,

ottaa huomioon kehitysyhteistyövaliokuntansa puheenjohtajan 12. marraskuuta 2009 päivätyn kirjeen kansalaisvapauksien sekä oikeus- ja sisäasioiden valiokunnan puheenjohtajalle,

ottaa huomioon 16. marraskuuta 2009 päivätyt kysymykset komissiolle ja neuvostolle rajoittavista toimenpiteistä (O-0135/2009 – B7-0233/2009, O-0136/2009 – B7-0234/2009),

ottaa huomioon oikeudellisten asioiden valiokunnan 3. joulukuuta 2009 pitämässä kokouksessa esitetyt näkemykset oikeusperustoista, jotka koskevat tekstejä Osama bin Ladenista, al-Qaida-verkostosta ja Talebanista sekä Somaliasta ja Zimbabwesta Lissabonin sopimuksen nojalla,

ottaa huomioon työjärjestyksen 115 artiklan 5 kohdan ja 110 artiklan 2 kohdan,

A. ottaa huomioon, että ihmisoikeuksien kunnioittaminen on yksi unionin perusarvoista (SEU:n 2 artikla), joka myös heijastuu sen ulkoisessa toiminnassa, sillä SEU:n 21 artiklan 1 kohdassa vahvistetaan, että ”unionin toiminta kansainvälisellä tasolla perustuu sen perustamisen, kehittämisen ja laajentumisen johtoajatuksena oleviin periaatteisiin, joita unioni pyrkii edistämään muualla maailmassa: demokratia, oikeusvaltio, ihmisoikeuksien ja perusvapauksien yleismaailmallisuus ja jakamattomuus, ihmisarvon kunnioittaminen, tasa-arvo ja yhteisvastuu sekä Yhdistyneiden Kansakuntien peruskirjan periaatteiden ja kansainvälisen oikeuden noudattaminen”,

B. ottaa huomioon, että Euroopan unioni on sitoutunut terrorismin torjuntaan sen kaikissa muodoissa – olipa sen alkuperä tai tapahtuipa kyseinen toiminta unionin rajojen sisä- tai ulkopuolella – samalla kun se toimii eri välineiden ja keinojen kautta oikeusvaltion ja perusoikeuksien kunnioittamisen määrittämien selvien rajojen puitteissa; katsoo, että on varmistettava äärimmäisen huolellisesti, että perusoikeuksia kunnioitetaan täysimääräisesti tällä erityisalalla ja että kaikki terrorismin torjumiseksi toteutetut toimenpiteet ovat oikeasuhtaisia, asianmukaisia ja tehokkaita,

C. ottaa huomioon, että keinoihin, joilla unioni pyrkii saavuttamaan edellä painotetut tavoitteet, joihin lukeutuu terrorismin torjunta, sisältyy (niihin kuitenkaan rajoittumatta) rajoittavia toimenpiteitä (pakotteita), jotka kohdistuvat kolmansien valtioiden hallituksiin, luonnollisiin henkilöihin tai oikeushenkilöihin, ryhmiin tai muihin kuin valtiollisiin yhteisöihin; katsoo, että on vielä epäselvää, missä määrin YK ja EU ovat osoittaneet riittävästi toteen näiden järjestelmien menestyksen terrorismitoiminnan rahoituksen rajoittamisessa, kun otetaan huomioon merkittävä vaikutus, joka näillä järjestelmillä on ollut EU:n ja YK:n uskottavuuteen perusoikeuksien kunnioittamisessa,

D. ottaa huomioon, että EU:n yleisen käytännön mukaisesti termejä ”pakote” ja ”rajoittavat toimenpiteet” käytetään tässä erottelematta niitä toisistaan (15); ottaa huomioon, että neuvosto on korostanut, että pakotteet olisi kohdistettava siten, että niillä on mahdollisimman suuri vaikutus niihin tahoihin, joiden toimintaan pakotteiden on tarkoitus vaikuttaa; katsoo, että tällaisen tarkan kohdistamisen olisi vähennettävä ehdottomaan minimiinsä kaikki epäsuotuisat humanitaariset vaikutukset, tahattomien seurausten uhka henkilöille, joihin toimia ei ole kohdistettu, tai mahdolliset epäsuotuisat vaikutukset naapurimaihin,

E. ottaa huomioon, että SEUT:n 215 artiklan 2 kohdassa määrätään, että ”jos Euroopan unionista tehdyn sopimuksen V osaston 2 luvun mukaisesti tehdyssä päätöksessä niin säädetään, neuvosto voi toteuttaa 1 kohdassa tarkoitettua menettelyä noudattaen luonnollisiin tai oikeushenkilöihin, ryhmiin tai muihin kuin valtiollisiin yhteisöihin kohdistuvia rajoittavia toimenpiteitä”; ottaa huomioon, että SEUT:n 75 artiklan ensimmäisen kohdan mukaan ”sikäli kuin on tarpeen 67 artiklassa tarkoitettujen tavoitteiden saavuttamiseksi terrorismin ja siihen liittyvän toiminnan ennalta ehkäisemisen ja torjumisen osalta, Euroopan parlamentti ja neuvosto määrittelevät tavallista lainsäätämisjärjestystä noudattaen annetuilla asetuksilla puitteet pääomanliikkeitä ja maksuja koskeville hallinnollisille toimenpiteille, kuten luonnollisen henkilön tai oikeushenkilön, ryhmän tai muun kuin valtiollisen yhteisön omistamien tai hallussaan pitämien varojen, muun rahoitusomaisuuden tai saadun taloudellisen hyödyn jäädyttämiselle”,

F. ottaa huomioon, että SEUT:n 275 artiklan toisen kohdan mukaan ”tuomioistuimella on kuitenkin toimivalta […] ratkaista tämän sopimuksen 263 artiklan neljännessä kohdassa tarkoitetuin edellytyksin vireille pannut kanteet, jotka koskevat luonnolliselle henkilölle tai oikeushenkilölle osoitetun, neuvoston Euroopan unionista tehdyn sopimuksen V osaston 2 luvun nojalla tekemän, rajoittavia toimenpiteitä sisältävän päätöksen laillisuuden tutkimista”,

G. ottaa huomioon, että SEUT:n 16 artiklan 2 kohdassa kehotetaan Euroopan parlamenttia ja neuvostoa luomaan tietosuojaa koskevat selkeät ja vakaat puitteet, joihin sisältyy ”luonnollisten henkilöiden suojaa koskevat säännöt, jotka koskevat unionin toimielinten, elinten ja laitosten sekä jäsenvaltioiden, silloin kun viimeksi mainitut toteuttavat unionin oikeuden soveltamisalaan kuuluvaa toimintaa, suorittamaa henkilötietojen käsittelyä, sekä säännöt, jotka koskevat näiden tietojen vapaata liikkuvuutta”; ottaa huomioon, että samassa artiklassa vahvistetaan, että ”näiden sääntöjen noudattamista valvoo riippumaton viranomainen”; katsoo, että tämä merkitsee, että edellä mainittuja määräyksiä sovellettaisiin myös unionin toimielinten suorittamaan henkilötietojen käsittelyyn yhteisen ulko- ja turvallisuuspolitiikan alalla; ottaa huomioon, että SEU:n 39 artiklaa (joka on 2 luvussa ”Erityismääräykset yhteisestä ulko- ja turvallisuuspolitiikasta”) on pidettävä poikkeuksena SEUT:n 16 artiklasta, sillä SEU:n 39 artiklassa edellytetään, että ”neuvosto tekee päätöksen, jolla vahvistetaan […] luonnollisten henkilöiden suojaa koskevat säännöt, jotka koskevat jäsenvaltioiden tämän luvun soveltamisalaan kuuluvaa toimintaa toteuttaessaan suorittamaa henkilötietojen käsittelyä, sekä säännöt, jotka koskevat näiden tietojen vapaata liikkuvuutta”; ottaa huomioon, että samoin kuin SEUT:n 16 artiklan 2 kohdassa siinä vahvistetaan, että ”näiden sääntöjen noudattamista valvoo riippumaton viranomainen”;

H. ottaa huomioon, että edellä mainitussa asiassa Kadi ja Al Barakaat International v. neuvosto ja komissio yhteisöjen tuomioistuin kumosi asetuksen (EY) N:o 881/2002 Yassin Abdullah Kadin ja Al Barakaat International Foundationin osalta, ja katsoi, että yhteisön viranomaisen, joka päättää henkilön tai yhteisön varojen ja taloudellisten resurssien jäädyttämisestä asetuksen (EY) N:o 881/2002 mukaisesti, on ilmoitettava kyseiselle henkilölle tai yhteisölle perusteet, joihin päätös pohjautuu, puolustautumisoikeuksien, erityisesti kuulluksi tulemista koskevan oikeuden, ja tuomioistuinvalvontaa koskevan oikeuden noudattamiseksi, ja koska kyseisille henkilöille tai yhteisöille ei ollut ilmoitettu heitä vastaan esitettyjä todisteita, nämä eivät myöskään olleet pystyneet puolustamaan todisteisiin liittyviä oikeuksiaan tyydyttävissä olosuhteissa yhteisöjen tuomioistuimessa,

I. ottaa huomioon, että Euroopan yhteisöjen ensimmäisen oikeusasteen tuomioistuimen oikeuskäytännössä korostetaan, että tuomioistuinvalvonta on erityisen välttämätöntä, koska kyse on ainoasta menettelyllisestä takeesta, jolla voidaan taata tasapaino kansainvälisen terrorismin torjuntaan liittyvien vaatimuksien ja perusoikeuksien suojelemisen välillä (16); ottaa huomioon, että ensimmäisen asteen tuomioistuimen aikaisemmissa ratkaisuissa (yhdistetyt asiat T-110/03, T-150/03 ja T-405/03 Sison v. neuvosto (17) pysytettiin voimassa kolme peräkkäistä neuvoston päätöstä kieltää Jose Maria Sisonin asianajajilta oikeus tutustua asiakirjoihin, joiden perusteella neuvosto päätti sisällyttää Sisonin asetuksen (EY) N:o 2580/2001 2 artiklan 3 kohdan mukaiseen luetteloon, joka koskee tiettyihin henkilöihin kohdistuvia erityisiä rajoittavia toimenpiteitä,

J. ottaa huomioon, että tutkimukset ovat osoittaneet, että kansallisissa järjestelmissä varojen jäädyttäminen on väliaikainen toimenpide odotettaessa oikeudellista päätöstä henkilön osallisuudesta rikokseen, ja ottaa huomioon, että on huomioitava, että YK:n ja EU:n tasolla näitä pakotteita ei pidetä väliaikaisina toimenpiteinä oikeudellista ratkaisua odotettaessa vaan tosiasiallisina vaihtoehtoina oikeudellisille ratkaisuille (18),

K. ottaa huomioon, että YK:n turvallisuusneuvoston päätöslauselmalla S/RES/1822 (2008) on saatu aikaan joitakin parannuksia, joita ovat vaatimus julkaista perustelut syistä, joiden vuoksi henkilö on sisällytetty luetteloon pakotekomitean sivustolla, jäsenvaltioiden velvoite toteuttaa oman lainsäädäntönsä ja käytäntönsä mukaan kaikki mahdolliset toimenpiteet sen varmistamiseksi, että henkilölle tai yhteisölle ilmoitetaan tai tiedotetaan ajallaan luetteloon ottamisesta ja että kyseiseen ilmoitukseen sisällytetään jäljennös kirjelmän yleisölle julkistettavasta osasta ja muut asiaankuuluvat tiedot, sellaisen yhteyspisteen luominen, jolle mustalla listalla olevat henkilöt voivat esittää valituksensa (19), ja kaikkien konsolidoidussa luettelossa olevien nimien täydellinen tarkistaminen,

L. ottaa huomioon, ettei vielä ole olemassa kansainvälistä oikeudellista mekanismia, jolla tutkittaisiin/arvioitaisiin uudelleen niiden tietojen täsmällisyys, jotka muodostavat perustan YK:n pakotekomitean mustalle listalle ottamiselle, tai toteutettujen toimenpiteiden tarve ja suhteellisuus; ottaa huomioon, että henkilöllä ei edelleenkään ole oikeutta saada asia tuomioistuimen tai tuomioistuintyyppisen elimen käsiteltäväksi YK:n tasolla (20),

Tarve parlamentin johdonmukaiseen ja selkeään lähestymistapaan sekä todelliseen osallistumiseen

1. pitää tärkeänä pohtia EU:n luonnollisiin tai oikeushenkilöihin, yhteisöihin tai elimiin kohdistamille kaikille pakotteille yleiskehystä, jolla varmistetaan pakotteiden kohteena olevien henkilöiden perusoikeuksien kunnioittamisen;

2. katsoo, että terrorismin vastaisten pakotteiden erityisalalla on vaikeaa perustella käytännössä ”ulkoisten” ja ”sisäisten” uhkien ero, etenkin jos tällaiset pakotteet voisivat myös rikkoa Euroopan unionin perusoikeuskirjan mukaisia EU:n kansalaisten ja asukkaiden oikeuksia (21); katsoo, että SEUT:n 75 artiklan nojalla olisi luotava oikeudellinen kehys toimenpiteille, jotka koskevat pääomaliikkeitä tai maksuja, kuten luonnollisen henkilön tai oikeushenkilön, ryhmän tai muun kuin valtiollisen yhteisön omistamien tai hallussaan pitämien varojen, muun rahoitusomaisuuden tai saadun taloudellisen hyödyn jäädyttämistä, mukaan lukien (kuten myös parlamentin oikeudellisten asioiden valiokunta on korostanut) rajoittavat toimenpiteet, jotka on suunnattu tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin; katsoo, että tällainen lähestymistapa mahdollistaisi demokraattisen vastuun, kun parlamentti osallistuu asian käsittelyyn yhteispäätösmenettelyssä (tavanomainen lainsäätämisjärjestys); katsoo, että jäsenvaltioiden parlamenttien todellinen osallistuminen olisi myös otettava asianmukaisesti huomioon;

3. katsoo, että tulevia toimenpiteitä varten – kuten Zimbabwea koskevat rajoittavat toimenpiteet ja luonnollisiin henkilöihin ja oikeushenkilöihin, yhteisöihin ja muihin elimiin Somalian tilanteen vuoksi kohdistuvat tietyt erityiset rajoittavat toimenpiteet, jotka on toteutettu SEUT:n 215 artiklan 2 kohdan nojalla – olisi otettava huomioon parlamentin vapaaehtoisen kuulemisen mahdollisuus (kuten Eurooppa-neuvoston Stuttgartissa 19. kesäkuuta 1983 hyväksymässä juhlallisessa julistuksessa Euroopan unionista, jossa parlamentille annettiin vapaaehtoinen kuulemismahdollisuus kansainvälisissä asioissa, vaikka perussopimuksissa ei asiasta määrätty); katsoo, että tällaista lähestymistapaa voitaisiin tarkastella sopusoinnussa Lissabonin sopimuksen hengen ja parlamentin aikaisemman tämän alan (neuvoa-antavan) roolin kanssa;

4. toistaa pyyntönsä, että vuosittain tehdään läpikotainen arviointi rajoittavia toimenpiteitä koskevien säännösten toteuttamisesta ja niiden tehokkuudesta ja että parlamentille tiedotetaan näistä asioista asianmukaisesti ja ajallaan; katsoo, että tätä varten pakotteilla pitäisi aina olla selkeät arviointiperusteet;

5. kehottaa komissiota perustamaan riippumattomien asiantuntijoiden verkoston, jonka tehtävänä on ehdottaa neuvostolle olennaisimpia rajoittavia toimenpiteitä tietyssä tilanteessa ja joka raportoi säännöllisesti tilanteen muutoksista viitekriteerien valossa ja tavoitelluista päämääristä ja joka tarvittaessa ehdottaa, kuinka pakotteet pannaan tehokkaammin täytäntöön; katsoo, että tämän verkoston perustaminen saisi aikaan suurempaa avoimuutta, parantaisi yleisesti pakotteista käytävän keskustelun laatua sekä vahvistaisi pakotteiden soveltamista ja jatkuvaa valvontaa erityisissä tapauksissa;

6. muistuttaa, että kansalaisjärjestöjen toiminta edistää merkittävästi kehitystä, demokratiaa ja ihmisoikeuksia ja että voisi olla hyödyllistä kuulla niitä EU:n terrorismin vastaisesta politiikasta, jotta saataisiin arvokasta tietoa kentällä vallitsevasta tilanteesta; huomauttaa lisäksi, että repressiiviset terrorismin vastaiset toimet eivät saisi muodostua esteeksi niiden tavoitteiden saavuttamiselle kehityksen, demokratian ja ihmisoikeuksien alalla;

7. korostaa, että seuraavissa kommenteissa viitataan muuan muassa komission aiemman oikeudellisen kehyksen nojalla esittämien sellaisten ehdotusten sisältöön, jotka ovat nyt vanhentuneita, ottaen huomioon Lissabonin sopimuksella luotu oikeudellinen kehys; huomauttaa, että viittauksia menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehtyyn neuvoston päätökseen 1999/468/EY (22) olisi pidettävä vanhentuneina;

Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvat tietyt rajoittavat toimenpiteet

8. huomauttaa, että noudattaakseen sitoumustaan torjua terrorismia ihmisoikeuksia kunnioittaen se on pitänyt tiettyjen henkilöiden, ryhmien ja yhteisöjen varojen ja taloudellisten resurssien jäädyttämistä asianmukaisena keinona tähän tarkoitukseen; korostaa, että näitä toimenpiteitä toteutettaessa on aina oltava vahvat ja riittävät vakuudet ja takeet, kun otetaan huomioon äärimmäisen vakavat seuraukset, joita mustalle listalle otetuille henkilöille tai järjestöille aiheutuu; korostaa, että tiettyihin Osama bin Ladenia, al-Qaida-verkostoa ja Talebania lähellä oleviin henkilöihin ja yhteisöihin kohdistuvien rajoittavien toimenpiteiden yhteydessä sovelletaan SEUT:n 75 artiklaa;

9. huomauttaa, että on tarkasteltava syvällisesti terrorismin vastaisten pakotteiden huomattavia rikosoikeudellisia vaikutuksia ja hyväksyttävä kansallisella tasolla soveliaita muutoksenhakukeinoja, jotka koskevat ottamista mustalle listalle;

10. korostaa, että YK:n ja EU:n pakotejärjestelmien menettelyjä, jotka koskevat mustalle listalle ottamista ja siltä poistamista, on kritisoitu voimakkaasti, koska ne eivät anna riittävää perusoikeuksien (sekä menettelyllistä että aineellista) suojaa ja oikeusvarmuutta; pitää sen vuoksi tervetulleina äskettäisiä hankkeita, joita EU:n tasolla on toteutettu edellä mainittujen puutteiden korjaamiseksi; pahoittelee kuitenkin, että erityisesti neuvosto on osoittanut liian vähäistä kunnianhimoa varmistaakseen, että tarkistetussa asetuksessa (EY) N:o 881/2002 kunnioitetaan asianomaisten henkilöiden ja yhteisöjen perusoikeuksia;

11. katsoo olevan epävarmaa, täyttääkö komission ehdotus ja neuvoston teksti annettavien perustelujen osalta edellä mainitussa asiassa Kadi ja Al Barakaat International v. neuvosto ja komissio annetun tuomion vaatimukset, joiden mukaan on ilmoitettava perustelut, joiden vuoksi henkilön tai yhteisön nimi on tällaisissa tapauksissa otettu luetteloon, ottaen erityisesti huomioon asianomaisten henkilöiden ja yhteisöjen oikeus saada tietoja heitä vastaan esitetyistä todisteista;

12. painottaa, että joissakin tapauksissa todisteet perustuvat etupäässä tietoihin tiedustelupalveluilta, jotka saattavat toimia erityisten kansallisten sääntöjen nojalla; toistaa vuoden 2008 kantansa, että viranomaisen salassapito-oikeuden ei pitäisi estää täyttä oikeutta saada asiansa tuomioistuimen käsiteltäväksi tai johtaa rankaisemattomuuteen, jos kansainvälistä oikeutta on rikottu; kehottaa tältä osin kansallisia parlamentteja valvomaan perinpohjaisesti hallitustensa toimia ja vaatii panemaan täytäntöön SEUT:n 15 artiklaan perustuvan EU:n oikeudellisen kehyksen täysimääräisesti ja nopeasti; vahvistaa, että parlamentti on otettava osalliseksi jo olemassa olevan jäsenvaltioiden tiedustelupalvelujen valvontakomiteoiden konferenssin toimintaan;

13. kehottaa arvioimaan yksityiskohtaisesti ja ajallaan EU:n ja YK:n ”terroristeja” koskevien pakotejärjestelmien tehokkuuden; panee lisäksi huolestuneena merkille, että ”terroristeja” koskevilla pakotteilla näyttää olevan epäsuotuisa vaikutus konfliktien ratkaisuun ja kehitysponnisteluille monilla alueilla, ja vaatii ottamaan tämän tekijän huomioon järjestelmiä arvioitaessa;

14. katsoo, että olisi kiireellisesti pyrittävä parantamaan luetteloon ottamista ja siitä poistamista koskevia YK:n käytäntöjä ja että jäsenvaltioiden olisi myös työskenneltävä parantaakseen sisäisiä kohdistettuja pakotemenettelyjä (täytäntöönpanomenettelyjä), kuten edellä mainitussa Euroopan neuvoston parlamentaarisen yleiskokouksen oikeudellisia asioita ja ihmisoikeuksia käsittelevän komitean raportissa ja sen liitteessä esitetään;

Zimbabwea koskevat tietyt rajoittavat toimenpiteet ja tiettyihin luonnollisiin henkilöihin ja oikeushenkilöihin, yhteisöihin ja elimiin kohdistuvien tiettyjen rajoittavien erityistoimenpiteiden käyttöönotto Somalian tilanteen vuoksi

15. katsoo, että neuvoston yhteisen kannan 2008/632/YUTP ja ehdotuksen (asetusehdotuksen) tarkoitus – rajoittavien toimenpiteiden laajentaminen Zimbabwessa ihmisoikeusrikkomuksista vastuussa oleviin henkilöihin ja yhteisöihin hallituksen ulkopuolella – on tervetullut, kuten lainsäädännön yhdenmukaistaminen niiden yhteisöjen tuomioistuimen äskettäisten päätösten kanssa, jotka koskevat rajoittavien toimenpiteiden kohteina olevien henkilöiden ja yhteisöjen perusoikeutta oikeudenmukaiseen oikeudenkäyntiin;

16. katsoo, että on toteutettava huolellista valvontaa sen arvioimiseksi, ovatko perusteet, joiden mukaan rajoittavat toimenpiteet hyväksyttiin, vielä voimassa, ja tutkittava, kuinka rajoittavia toimenpiteitä voidaan yhdistää uskottaviin aloitteisiin demokratian ja ihmisoikeuksien edistämiseksi Zimbabwessa;

17. pitää tervetulleina ja tukee säännöksiä, joilla taataan, että EU täyttää kansainväliset sitoumuksensa ja panee välittömästi täytäntöön YK:n hyväksymät pakotteet niitä henkilöitä ja yhteisöjä vastaan, joiden on todettu osallistuneen toimintaan tai tukeneen toimintaa, joka uhkaa rauhaa, turvallisuutta ja vakautta Somaliassa, tai jotka ovat rikkoneet asevientikieltoa tai estäneet humanitaarisen avun toimittamisen;

18. pitää kuitenkin, kuten edellä on korostettu, kyseenalaisena sitä, ovatko komission ehdotukset luetteloiduille henkilöille annettavista tiedoista – perusteet, joilla henkilöiden tai yhteisöjen nimet on sisällytetty luetteloon, ja heidän lailliset oikeutensa – asianmukaisia edellä mainitun asian Kadi ja Al Barakaat International v. neuvosto ja komissio valossa;

19. huomauttaa, kuten oikeudellisten asioiden valiokunta on korostanut, että SEUT:n 215 artiklaa sovellettaisiin kyseisiin toimenpiteisiin mutta että tietyt ehdot olisi täytettävä: toimenpiteiden on esimerkiksi perustuttava komission varapuheenjohtajan / unionin ulkoasioiden ja turvallisuuspolitiikan korkean edustajan ehdotukseen ja komission on sisällytettävä tarvittavat säännökset oikeudellisia takeita varten;

20. katsoo, että SEUT:n 291 artikla olisi otettava huomioon täytäntöönpanotoimenpiteiden hyväksymiseksi, kun SEUT:n 215 artiklaa käytetään oikeusperustana tuleville ehdotuksille;

Tietosuojanäkökohdat

21. pitää tervetulleina uusia säännöksiä, jotka sisältyvät komission ehdotukseen al-Qaidasta, mutta kiinnittää huomiota Euroopan tietosuojavaltuutetun kommentteihin henkilötietojen suojasta ja erityisesti tietosuojaperiaatteita koskevien erivapauksien selventämisestä, joka saattaa olla tarpeellista, sekä oikeudesta tutustua salaisiksi luokiteltuihin tietoihin; korostaa, että näitä Euroopan tietosuojavaltuutetun varauksia voitaisiin soveltaa soveltuvin osin kaikkiin kolmeen komission ehdotukseen; pahoittelee, että neuvoston tekstissä poistetaan 7 e artiklan 5 kohdan selvä viittaus yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (23) mukaisiin rekisteröityjen oikeuksiin, ja kyseiseen asetukseen viitataan ainoastaan 7 d artiklan 1 kohdassa;

22. huomauttaa, että mahdollisissa tietojen siirroissa kolmansiin maihin ja kansainvälisiin järjestöihin pitäisi noudattaa asetuksen (EY) N:o 45/2001 9 artiklaa, jotta voidaan varmistaa kyseisten tietojen riittävä suoja; katsoo, että ehdotus saattaa vaatia tähän liittyviä säännöksiä ja edellyttää järjestelyjä myös YK:n kanssa; panee merkille, että ehdotus ei vaikuta vastuuseen, joka saattaa syntyä henkilötietojen laittoman käsittelyn ja julkaisemisen yhteydessä;

23. korostaa, että asianomaisten henkilöiden ja yhteisöjen tiedottamisen, siten kuin yhteisöjen tuomioistuin on sitä edellyttänyt, olisi oltava mahdollisimman kattavaa ja että luettelossa olevista luonnollisista henkilöistä annettuja tietoja tietyissä liitteissä olisi selkeytettävä (24);

24. huomauttaa, että riippumattomilla tietosuojaviranomaisilla voi olla tärkeä rooli terroristeja koskevilla mustilla listoilla olevien henkilötietojen käsittelyn laillisuuden tarkistamisessa ja että niillä voi olla tuomioistuintyyppinen tehtävä, joka voisi tehokkaasti täydentää oikeusviranomaisten toteuttamaa tarkistusta (25);

25. pitää äärimmäisen tärkeänä, että SEUT:n 16 artiklassa vahvistettu tietosuojaa koskeva yleiskehys hyväksytään mahdollisimman pian ja että myös SEU:n 39 artiklan edellyttämät erityismääräykset hyväksytään;

*

* *

26. kehottaa puhemiestä välittämään tämän päätöslauselman neuvostolle ja komissiolle, jäsenvaltioiden hallituksille ja parlamenteille sekä Yhdistyneiden Kansakuntien ja Euroopan neuvoston pääsihteereille.

(1) Ulkosuhdeneuvosten työryhmän 22. tammikuuta 2004 päivätty muistio ”Rajoittavien toimenpiteiden (pakotteiden) arviointi yhteisen ulko- ja turvallisuuspolitiikan alalla –Ulkosuhdeneuvosten työryhmän pakotteet-kokoonpanon (RELEX/pakotteet) perustaminen” (05603/2004); Sihteeristön 7. kesäkuuta 2004 päivätty muistio ”Rajoittavien toimenpiteiden (pakotteiden) käyttöä koskevat perusperiaatteet”(10198/1/2004); Sihteeristön 2. joulukuuta 2005 päivätty muistio ”Suuntaviivat rajoittavien toimenpiteiden (pakotteiden) täytäntöönpanoa ja arviointia varten EU:n yhteisen ulko- ja turvallisuuspolitiikan alalla” (15114/2005); Sihteeristön 9. heinäkuuta 2007 päivätty muistio ”Rajoittavat toimenpiteet/ – EU:n parhaat käytänteet rajoittavien toimenpiteiden tehokasta täytäntöönpanoa varten” (11679/2007) ja ulkosuhdeneuvosten työryhmän 24. huhtikuuta 2008 päivätty muistio ”Rajoittavat toimenpiteet (Pakotteet) – EU:n parhaiden käytänteiden ajantasaistettu versio rajoittavien toimenpiteiden tehokasta täytäntöönpanoa varten” (08666/1/2008).

(2) EYVL L 344, 28.12.2001, s. 90.

(3) EYVL L 344, 28.12.2001, s. 93.

(4) EYVL L 344, 28.12.2001, s. 70.

(5) EYVL L 139, 29.5.2002, s. 4.

(6) EYVL L 139, 29.5.2002, s. 9.

(7) KOM(2009)0187 ja neuvoston asiakirja 12883/2009.

(8) EUVL L 46, 17.2.2009, s. 73.

(9) KOM(2009)0393.

(10) EUVL L 50, 20.2.2004, s. 66.

(11) EUVL L 205, 1.8.2008, s. 53.

(12) KOM(2009)0395.

(13) EUVL C 295 E, 4.12.2009, s. 49.

(14) Kok. 2008, s. I-6351.

(15) Rajoittavat toimenpiteet vaihtelevat ja niihin sisältyy asevientikiellot, kauppapakotteet, rahoitukselliset ja taloudelliset pakotteet, varojen jäädyttäminen, lentokiellot, maahantulon rajoittaminen, diplomaattiset pakotteet, urheilu- ja kulttuuritapahtumien boikotointi ja kolmannen maan kanssa tehtävän yhteistyön keskeyttäminen.

(16) Asia T-228/02, Organisation des Modjahedines du peuple d'Iran v. neuvosto, Kok. 2006, s. II-4665,155 kohta.

(17) Kok. 2005, s. II-1429.

(18) I. Cameron ”Respecting Human Rights and Fundamental Freedoms and EU/UN Sanctions: State of Play”, lokakuu 2008, Study, Policy Department External Policies, Directorate General External Policies of the Union, s. 21.

(19) Pelkästään valitusten tiedonvälityskeskus.

(20) Ibid Cameron, s. 37.

(21) Ibid Cameron, s. 16–17.

(22) EYVL L 184, 17.7.1999, s. 23.

(23) EYVL L 8, 12.1.2001, s. 1.

(24) Teksteihin voisi esimerkiksi sisältyä vaatimus, että ”liitteeseen […] sisältyy ainoastaan tiedot, joita tarvitaan luettelossa olevien luonnollisten henkilöiden henkilöllisyyden varmentamiseen, eikä missään tapauksessa enempää kuin a–[…] kohdassa annetut tiedot”.

(25) Ks. H. Hijmans and A. Scirocco, ”Shortcomings in EU Data Protection in the Third and Second Pillars. Can the Lisbon Treaty be expected to help?”, Common Market Law Review 2009, s. 1512.